b'\n_START_ARTICLE_\nHermina Jug Kranjec\n_START_SECTION_\n\xc5\xbdivljenjepis\n_START_PARAGRAPH_\nLeta 1962 je diplomirala iz sloven\xc5\xa1\xc4\x8dine in srbohrva\xc5\xa1\xc4\x8dine na Filozofski fakulteti v Ljubljani. Po diplomi je bila do 1970. leta zaposlena v knji\xc5\xbenici na Oddelku za slovanske jezike in knji\xc5\xbeevnost. V naziv lektorice je bila izvoljena leta 1968 in je u\xc4\x8dila honorarno, do 1970. pa redno. Magistrirala je leta 1979 na Filozofski fakulteti iz slovenskega jezikoslovja. Leta 1988 je postala vi\xc5\xa1ja predavateljica za sloven\xc5\xa1\xc4\x8dino kot tuji jezik in istega leta oddala doktorsko disertacijo na temo Ivana Preglja. Doktorirala je februarja 1990, naslednje leto pa bila izvoljena za docentko za slovenski knji\xc5\xbeni jezik in stilistiko. Leta 1990 je bila predsednica 27. SSJLK. Postala je \xc4\x8dlanica leta 1980 ustanovljene delovne skupine Jezikovno razsodi\xc5\xa1\xc4\x8de v okviru Sveta za sloven\xc5\xa1\xc4\x8dino v javnosti. \xc4\x8clani so oblikovali izjave o jezikovnopoliti\xc4\x8dnih vpra\xc5\xa1anjih in konkretnih primerih jezikovne nekulture. Bila je avtorica ve\xc4\x8d izjav, objavljenih v Delu, ki so\xc2\xa0\xc2\xbbs strokovno argumentacijo in moralno-politi\xc4\x8dno avtoriteto pomagale v danih razmerah dvigati med Slovenci jezikovno samozavest in ob\xc4\x8dutljivost za jezikovno enakopravnost in jezikovno kulturo\xc2\xab\xc2\xa0. Poro\xc4\x8dena je bila z Markom Kranjcem, ki je kar \xc5\xa1tirideset let opravljal delo bibliotekarja v knji\xc5\xbenici na Oddelku za slovanske jezike in knji\xc5\xbeevnost. Novembra 1993 se je upokojila.\n_START_SECTION_\nStrokovno podro\xc4\x8dje\n_START_PARAGRAPH_\nUkvarjala se je z uporabnim jezikoslovjem in stilistiko ter semantiko umetnostnih besedil. Pomembno je bilo tudi njeno pospe\xc5\xa1evanje sloven\xc5\xa1\xc4\x8dine na tujih univerzah, njen u\xc4\x8dbenik Sloven\xc5\xa1\xc4\x8dina za tujce pa je \xc5\xa1e danes priljubljen in usmerjevalen priro\xc4\x8dnik za tiste, ki se u\xc4\x8dijo sloven\xc5\xa1\xc4\x8dino.'